Nõukogu otsus,

2. aprill 1963,

millega kehtestatakse ühise kutseõppepoliitika rakendamise üldpõhimõtted

(63/266/EMÜ)

EUROOPA MAJANDUSÜHENDUSE NÕUKOGU,

võttes arvesse Euroopa Majandusühenduse asutamislepingut, eriti selle artiklit 128,

võttes arvesse komisjoni ettepanekut,

võttes arvesse majandus- ja sotsiaalkomitee arvamust,

võttes arvesse Euroopa Parlamendi arvamust [1]

ning arvestades, et:

selleks et täita asutamislepinguga liikmesriikidele pandud kohustust tagada oma majanduspoliitika abil kõrge tööhõivetaseme säilimine, peavad nad võtma asjakohased meetmed, et kohandada tööjõu kutseoskusi üldise majandusolukorra ja tootmistehnoloogia muutustele;

ühisturu kiire rakendumise taustal ning koostoimes regionaalpoliitika koordineerimise ja ühise põllumajanduspoliitika järkjärguliste edusammudega kaasnevad konkreetsetes majandussektorites toimuvate struktuurimuutustega kutse- ja ümberõppega seotud kiireloomulised probleemid;

ühine kutseõppepoliitika, mis vastavalt asutamislepingu artiklile 128 võib soodustada nii riigi rahvamajanduse kui ka ühisturu harmoonilist arengut, tuleks määratleda asutamislepingu üldeesmärke ning eelkõige selle preambulit ja artiklit 2 silmas pidades;

ühise kutseõppepoliitika tõhus rakendamine soodustab töötajate liikumisvabadust;

austada tuleks ameti, õppe- ja töökoha valiku vabadust kui iga inimese põhiõigust;

kõikidel inimestel peaks olema võimalus saada oma tööelu erinevatel etappidel piisavat alg- ja täiendõpet ning vajaduse korral ka kutsealast ümberõpet;

ühise kutseõppepoliitika rakendamise üldpõhimõtteid tuleks kohaldada neile noortele ja täiskasvanutele antavas kutseõppes, kes tõenäoliselt asuvad tööle või juba töötavad juhtivatel ametikohtadel; erilist tähelepanu tuleks pöörata õpetajate ning instruktorite alg- ja täiendõppele;

järgmistes üldpõhimõtetes sätestatud eesmärkide saavutamiseks ei piisa üksnes meetmete võtmisest siseriiklikul tasandil, vaid komisjonil peaks asutamislepingu alusel olema võimalus teha nõukogule või liikmesriikidele ettepanek vajalike meetmete kohta; see tähendab liikmesriikide omavahelist ning liikmesriikide ja ühenduse pädevate asutuste vahelist tihedat koostööd;

soovitav on tagada koostöö otseselt liikmesriikide kutseõppeprobleemidega tegelevate avalik-õiguslike ja eraõiguslike asutuste vahel eelkõige komisjoni juures tegutseva nõuandekomitee loomisega;

järgmised üldpõhimõtted vastavad ühenduse praegustele majandus- ja sotsiaaltingimustele; edaspidi võib neid vastavalt ühenduse muutuvatele nõuetele järk-järgult täiendada,

ON TEINUD JÄRGMISE OTSUSE:

Kehtestatakse järgmised ühise kutseõppepoliitika rakendamise üldpõhimõtted.

Esimene põhimõte

Ühine kutseõppepoliitika on järjekindel ja järkjärguline ühismeede, mis tähendab seda, et kõik liikmesriigid koostavad programmid ning tagavad nende jõustamise kooskõlas käesolevas otsuses esitatud üldpõhimõtetega ning nende kohaldamiseks võetud vajalike meetmetega.

Üldpõhimõtete kohaselt peab igal inimesel olema võimalus saada piisavat koolitust, võttes asjakohaselt arvesse ameti, õppe- ja töökoha valiku vabadust.

Üldpõhimõtted peavad käsitlema nende noorte ja täiskasvanute koolitust, kes tõenäoliselt asuvad tööle või juba töötavad juhtivatel ametikohtadel.

Liikmesriigid ja ühenduse pädevad asutused vastutavad selliste üldpõhimõtete kohaldamise eest asutamislepingu raames.

Teine põhimõte

Ühise kutseõppepoliitika põhieesmärgid on järgmised:

a) luua kõikidele inimestele piisavat kutseõpet tagavad tingimused;

b) organiseerida õigeaegselt sobiv koolitus, et varustada eri majandussektoreid vajaliku tööjõuga;

c) laiendada üldhariduse baasil toimuvat kutseõpet sedavõrd, et see võimaldaks soodustada isiksuse harmoonilist arengut ja vastaks tehnika arengust, uutest tootmisviisidest ning sotsiaalsest ja majanduslikust arengust tulenevatele nõuetele;

d) luua kõikidele inimestele võimalus omandada konkreetsel ametikohal nõutavaid tehnilisi teadmisi ja kutseoskusi ning saavutada võimalikult kõrge haridustase, soodustades samal ajal eelkõige noorte intellektuaalset ja eetilist kasvatust, ühiskonnaõpetust ja füüsilist arendamist;

e) hoiduda õppetöö ebasoovitavast katkemisest pärast üldhariduse omandamist ja enne kutseõppe alustamist, samuti kutseõppe jooksul;

f) edendada tööea erinevatele etappidele sobivat kutsealast alg- ja täiendõpet ning vajaduse korral ümberõpet;

g) jagada kõikidele inimestele tööalaseid teadmisi ning kogemusi vastavalt nende kalduvustele ja võimetele, samuti võimaldada neil pideva kutsealase täiendamise kaudu saada ametikõrgendust või uute ning kõrgematasemeliste tööülesannete jaoks vajalikku väljaõpet;

h) siduda kutseõppe eri vormid tihedalt mitmete erinevate majandussektoritega nii, et ühest küljest vastaks kutseõpe nii majanduse kui ka koolitatavate vajadustele, ja teisest küljest pöörataks kutseõppes ilmnevatele probleemidele vajalikku tähelepanu nii äri- kui ka erialaringkondades.

Kolmas põhimõte

Ühise kutseõppepoliitika kohaldamisel pööratakse erilist tähelepanu:

- erinevate tootmisharude töötajate kvantitatiivsete ja kvalitatiivsete nõuete kohta nii siseriiklikul kui ka ühenduse tasandil koostatud prognoosidele ja kalkulatsioonidele;

- noortele ja täiskasvanutele mõeldud alalisele kutsesuunitlussüsteemile, mis põhineb isiklikke võimeid, koolitus- ja töövõimalusi käsitleval informatsioonil ning mis toimib koos majanduse tootmis- ja turustamissektorite, kutseõppeasutuste ning üldhariduskoolidega;

- iga inimese võimalusele kasutada enne ameti valimist eespool nimetatud süsteemi mis tahes ajal kutseõppe või tööea jooksul.

Neljas põhimõte

Vastavalt nimetatud üldpõhimõtetele ja nendes sätestatud eesmärkide saavutamiseks võib komisjon asutamislepingu kohaselt teha nõukogule või liikmesriikidele ettepaneku vajalike asjakohaste meetmete kohta.

Lisaks sellele analüüsib ja uurib komisjon tihedas koostöös liikmesriikidega kutseõpet, et tagada ühise poliitika rakendamine eelkõige tööhõive parandamiseks ning ühenduse töötajate geograafilise ja tööalase liikuvuse soodustamiseks.

Samuti koostab ta nimekirja liikmesriikide koolitusvõimaluste kohta ja võrdleb neid kehtivate nõuetega, et kindlaks määrata liikmesriikidele soovitatavad meetmed, esitades need vajaduse korral tähtsuse järjekorras; vajaduse korral edendab komisjon kahe- või mitmepoolsete kokkulepete sõlmimist.

Komisjon jälgib kõnealuste meetmete arengut, võrdleb saavutatud tulemusi ja teatab nendest liikmesriikidele.

Kutseõppega seotud ülesannete täitmisel abistab komisjoni kolmepoolne nõuandekomitee, mille koosseisu ja eeskirjad kehtestab nõukogu pärast komisjoni arvamuse saamist.

Viies põhimõte

Selleks et parandada ülevaadet kõikide ühenduse kutseõppe olukorda ja arengut käsitlevate andmete ja trükiste kohta ning et aidata ajakohastada praegusi õpetamismeetodeid, võtab komisjon kõik vajalikud meetmed, et koguda, jaotada ja vahetada kasulikku informatsiooni, kirjandust ja õppematerjale liikmesriikides. Eelkõige tagatakse sellega juba kasutatavaid või kasutusele võetavaid uuendusi käsitleva kirjanduse süstemaatiline levik.

Liikmesriigid omalt poolt abistavad ja toetavad komisjoni igal viisil kõnealuste erinevate ülesannete täitmisel ning eelkõige esitavad vajaliku informatsiooni siseriiklike kutseõppesüsteemide praeguse olukorra ja arengu kohta.

Kuues põhimõte

Komisjon soodustab tihedas koostöös liikmesriikidega sellist otsest kutseõppealaste kogemuste vahetamist, mis võimaldab kutseõppeasutustel ning selle valdkonna spetsialistidel tutvuda teiste ühenduse riikide kutseõppealaste saavutuste ja uute arengusuundadega.

Selline vahetus toimub eelkõige õppeseminaride ja kutseõppeasutuste külastusprogrammide vormis.

Seitsmes põhimõte

Mis tahes tõhusa kutseõppepoliitika üheks põhiteguriks on nõuetekohane koolitus õpetajatele ja instruktoritele, kelle arvu tuleks suurendada ning kelle tehnilisi ja õpetamisoskusi tuleks täiendada.

Liikmesriigid soodustavad kõiki meetmeid, mis võiksid aidata kaasa sellise koolituse parandamisele ja arendamisele, eelkõige neid meetmeid, mis tagavad pideva kooskõla majanduse ja tehnika arenguga, kasutades selleks vajaduse korral komisjoni abi.

Soodustatakse eriväljaõppe saanud töötajate hulgast valitud instruktorite koolitamist. Instruktorite koolitust ühtlustatakse; sellise ühtluse saavutamiseks võib kasutada kogemuste vahetamist ja muid samalaadseid asjakohaseid, eelkõige kuuendas põhimõttes nimetatud meetmeid.

Ühenduse riikides võetakse erimeetmed, et parandada ühenduse ebasoodsamatesse piirkondadesse ning arengumaadesse ja -territooriumidele, eelkõige ühendusega assotsieerunud riikidesse tööle asuvate õpetajate ja instruktorite alg- ning täiendõpet.

Kaheksas põhimõte

Ühine kutseõppepoliitika peab olema eelkõige selline, et koolitustasemeid oleks võimalik järk-järgult ühtlustada.

Komisjon koostab vajaduse korral koostöös liikmesriikidega erinevatel koolitustasemetel nõutavate põhikvalifikatsioonide standardkirjelduse erikoolitust vajavate ametite kohta.

Selle alusel ühtlustatakse lõpueksamite sooritamiseks vajalikud standardid eesmärgiga saavutada tunnistuste ja muude kutseõppe läbimist tõendavate dokumentide vastastikune tunnustamine.

Liikmesriigid ja komisjon soosivad üleeuroopaliste konkursside ning eksamite korraldamist.

Üheksas põhimõte

Selleks et saavutada üldist tasakaalu tööjõuga varustamise ja tööjõuvajaduse vahel ühenduses ning võttes arvesse sellekohaseid prognoose, võivad liikmesriigid ja komisjon teha koostööd vajalike meetmete võtmisel, eelkõige sobivate õppekavade koostamisel.

Selliste meetmete ja programmide eesmärk peab olema täiskasvanute kiirkoolitus ning kutsealane ümberõpe, võttes arvesse majanduskasvust või -langusest ning tehnoloogilistest ja struktuurimuutustest tingitud olukorda, samuti konkreetsetele ametitele, ametikategooriatele või teatavatele piirkondadele esitatavaid erinõudeid.

Kümnes põhimõte

Ühise kutseõppepoliitika üldpõhimõtete kohaldamisel pööratakse erilist tähelepanu konkreetsete töövaldkondade või isikurühmadega seotud eriprobleemidele; selles osas võib võtta erimeetmeid.

Ühise kutseõppepoliitika eesmärkide saavutamiseks võetavaid meetmeid võib rahastada ühiselt.

Brüssel, 2. aprill 1963

Nõukogu nimel

eesistuja

Eugène Schaus

[1] EÜT 31, 26.4.1962, lk 1034/62.

--------------------------------------------------